                      


                    
NACRT PRIJEDLOGA ZA JAVNO SAVJETOVANJE

JAVNO SAVJETOVANJE O NACRTU PRIJEDLOGA ODLUKE o ponašanju na grobljima

Općina Tounj objavljuje savjetovanje sa zainteresiranom javnošću za Nacrt prijedloga Odluke o ponašanju na grobljima.
Pozivaju se predstavnici zainteresirane javnosti da najkasnije do 2. srpnja 2026. godine dostave svoje prijedloge, komentare i primjedbe na predloženi Nacrt prijedloga Odluke, putem pošte ili osobno na adresu: Općina Tounj, Linije 3b, Tounj ili slanjem e-maila na adresu: opcinatounj@gmail.com ili procelnica.turkalj@gmail.com.
Prijedlozi, komentari i primjedbe moraju sadržavati adresu podnositelja i biti čitko napisani, uz jasno navođenje dijela prijedloga Odluke na kojeg se odnose.
Po provedenom savjetovanju, Općina Tounj će izvijestiti javnost o rezultatima savjetovanja.

REPUBLIKA HRVATSKA
KARLOVAČKA ŽUPANIJA
OPĆINA TOUNJ
OPĆINSKO VIJEĆE
KLASA:
URBROJ:
Tounj, _______________ 2026.

Na temelju članka 11. stavka 3. Zakona o grobljima („Narodne novine“, broj 78/25 i 80/25 – ispravak) i članka 33. Statuta Općine Tounj („Službeni glasnik Općine Tounj“, broj 12/2024), Općinsko vijeće Općine Tounj na sjednici održanoj dana _______________ 2026., donosi

ODLUKU O PONAŠANJU NA GROBLJIMA



I. OPĆE ODREDBE

Članak 1.
(1) Ovom Odlukom o ponašanju na grobljima (u daljnjem tekstu: Odluka) određuje se radno vrijeme groblja i vrijeme ukopa, način i primjereno vrijeme za obavljanje radova na groblju te pravila ponašanja na groblju koja vrijede za korisnike grobnih mjesta i posjetitelje.
(2) Odredbe ove Odluke odnose se na sva groblja kojima upravlja Jedinstveni upravni odjel Općine Tounj (u daljnjem tekstu: Upravitelj), na temelju odluke predstavničkog tijela jedinice lokalne samouprave te vrijedi za sve fizičke i pravne osobe koje koriste, održavaju ili posjećuju prostor groblja.
(3) O uređenju i održavanju groblja i pratećih objekata brine Upravitelj, a o uređenju grobova i grobnih mjesta brinu se korisnici grobnih mjesta.
(4) Grobljem se upravlja na način kojim se iskazuje poštovanje prema umrlim osobama koje na njemu počivaju.
(5) Upravitelj je obvezan obavijestiti nadležnu policijsku upravu ako ima saznanja o okupljanju unutar groblja protivno odredbama zakona kojim se uređuju prekršaji protiv javnog reda i mira.


II. ZNAČENJE POJMOVA

Članak 2.
U ovoj Odluci upotrijebljeni pojmovi imaju sljedeće značenje:
· groblje je ograđeni prostor na kojem se nalaze grobna mjesta, komunalna i druga infrastruktura i, u pravilu, prateće građevine,
· grobno mjesto je grob, grobnica, kazeta za urne, kolumbarij te svako drugo mjesto u kojem se nalaze posmrtni ostaci ili je namijenjeno za ukapanje ili trajnu pohranu posmrtnih ostataka,
· grob je mjesto na kojem se u zemlju ukapa tijelo umrle osobe ili posmrtni ostaci, uključujući pepeo,
· grobnica je vrsta grobnog mjesta koje predstavlja građevinu čija je glavna namjena čuvanje posmrtnih ostataka umrle osobe ili osoba, a može se nalaziti pod zemljom ili nad zemljom te koje može sadržavati nadgrobne spomenike, ploče i slične ukrase,
· komunalna infrastruktura groblja obuhvaća glavne i pomoćne staze unutar groblja, šetnice, javnu rasvjetu unutar groblja te parkove, drvorede i sve nasade unutar groblja,
· mrtvačnica je građevina koja se nalazi neposredno uz oproštajni prostor ili izvan ograde groblja, a može sadržavati jednu ili više prostorija za ispraćaj umrle osobe. Mrtvačnicom se smatraju i prostorije ili komore opremljene odgovarajućom opremom za smještaj tijela umrlih osoba do ukopa.


III. RADNO VRIJEME GROBLJA

Članak 3.
(1) Mjesno groblje Tounj i mjesno groblje Kamenica Skradnička otvoreni su za posjetitelje svakog dana od 06:00 do 22:00 sata, izuzev 31. listopada i 1. studenoga kada su otvoreni za posjet od 07:00 do 24:00 sata.
(2) Obavijest o vremenu kada je groblje otvoreno za posjet istaknuta je na ulazu u groblje.
(3) Mrtvačnica se otvara i stavlja na raspolaganje:
1. od trenutka dovoza posmrtnih ostataka pokojnika, u dogovoru s Upraviteljem,
2. na dan ukopa, sve do završetka obreda i ukopa pokojnika.
(4) Izvan vremena provođenja radnji iz stavka 3. ovoga članka, a u svrhu zaštite imovine i održavanja pijeteta, mrtvačnica mora biti zaključana, o čemu skrb vodi Upravitelj u suradnji s obitelji pokojnika.
(5) Pogrebi se na grobljima na području Općine obavljaju svaki dan (od ponedjeljka do nedjelje, uključujući subote, nedjelje, državne blagdane i neradne dane).
(6) Točan dan i sat ukopa utvrđuju se isključivo u prethodnom dogovoru s Upraviteljem, a prema zahtjevu obitelji pokojnika odnosno osobe koja organizira ukop, uvažavajući tehničke mogućnosti Upravitelja.


IV. ODRŽAVANJE I OBILJEŽAVANJE GROBNIH MJESTA

Članak 4.
(1) Korisnici grobnih mjesta dužni su voditi brigu o njihovom urednom i dostojanstvenom izgledu, pri čemu su obvezni osigurati red i čistoću, pazeći da pritom ne uzrokuju štetu na susjednim grobnim mjestima.
(2) Ako se grobno mjesto ne održava sukladno stavku 1. ovoga članka, Upravitelj će rješenjem naložiti korisniku da to grobno mjesto uredi. Korisnik je dužan u roku od 15 dana postupiti po rješenju Upravitelja. Ako korisnik grobnog mjesta ne postupi u navedenom roku, Upravitelj će samostalno urediti grobno mjesto te je korisnik dužan Upravitelju nadoknaditi sve troškove.
(3) Svako grobno mjesto, bilo da je riječ o klasičnom grobu ili grobnici, mora biti označeno prikladnim nadgrobnim obilježjem.
(4) Na nadgrobnoj ploči ili drugoj opremi nužno je jasno istaknuti osnovne podatke o preminuloj osobi: ime i prezime te godinu rođenja i smrti.
(5) Nije dopušteno korištenje opreme ili spomen-obilježja koja bi na bilo koji način mogla vrijeđati ustavne vrednote, zakone Republike Hrvatske, kao ni vjerske, nacionalne ili moralne osjećaje građana – neovisno o tome nalaze li se unutar ili izvan prostora groblja.
(6) Izričito je zabranjeno postavljanje sadržaja koji narušavaju dostojanstvo ili vrijednost obrambenog Domovinskog rata te onih koji promiču ili opravdavaju agresiju na Republiku Hrvatsku ili njezine branitelje.
(7) Svaki oblik obilježavanja grobnog mjesta mora poštovati uspomenu na preminulu osobu i ne smije biti uvredljiv ili neprimjeren u sadržaju ili obliku.

V. NAČIN I PRIMJERENO VRIJEME ZA OBAVLJANJE RADOVA NA GROBLJU

Članak 5.
(1) Građevinski, klesarski i slični radovi na groblju mogu se obavljati samo od ponedjeljka do petka u vremenu od 07:00 do 15:00 sati, osim u slučaju ranijeg sprovoda ili temeljem pisanog zahtjeva izvođača za produljeno vrijeme izvođenja radova.
(2) Od 30. listopada do 3. studenog tekuće godine nije dopušteno izvođenje radova.
(3) Građevinski materijal potreban za obavljanje radova može se držati na groblju samo za vrijeme obavljanja radova. Nakon obavljanja radova izvođač je dužan sav preostali građevinski materijal ukloniti i deponirati sukladno odredbama Zakona o gospodarenju otpadom, a korišteni prostor vratiti u prvobitno stanje.
(4) Korisnik grobnog mjesta dužan je prije početka radova ishoditi odobrenje Upravitelja. Uz zahtjev je korisnik dužan priložiti dokumentaciju za pravnu ili fizičku osobu koja će obavljati radove. U slučaju izvođenja radova bez prethodne suglasnosti Upravitelja, izvođačima će se od strane Upravitelja zabraniti daljnje obavljanje radova.
(5) Izvođači radova obvezni su prijaviti početak i završetak radova Upravitelju.
(6) Svi radovi na groblju moraju biti u skladu s propisima o građenju, sanitarnim i tehničkim propisima te planom rasporeda grobova. Radovi se moraju obaviti tako da se očuva potpuni red i mir na groblju. U slučaju da se radovi izvode istodobno s održavanjem ukopa, izvođači su dužni postupiti s osobitom pažnjom i obzirom prema obitelji pokojnika i prisutnima, izbjegavajući buku, ometanje ili bilo kakvo drugo ponašanje koje bi moglo narušiti osjećaj pijeteta.
(7) Sve troškove i štetu koja je nastala na groblju uslijed radova na grobnom mjestu dužan je podmiriti korisnik grobnog mjesta na kojem se izvode radovi.
(8) Upravitelj ne odgovara za štete učinjene na grobovima, grobnicama i nadgrobnim uređajima ako iste nisu nastale isključivo dokazanom krivnjom radnika Upravitelja, odnosno ako su istu počinile treće osobe.
(9) Upravitelj ne odgovara za štete učinjene na grobovima, grobnicama i nadgrobnim uređajima uslijed krađe i vandalizma, vremenskih utjecaja te koje su posljedica neodržavanja nadgrobnih uređaja i opreme.
(10) U prostor groblja nije dopušten ulaz kamionima, već se materijal može transportirati samo adekvatnim strojevima. U slučaju nepoštivanja ove odredbe, Upravitelj će zabraniti izvođaču ulazak odnosno naložit će mu napuštanje groblja.

Članak 6.
Upravitelj će pozvati korisnike grobnih mjesta koji ih ne održavaju u urednom stanju ili od čijih nadgrobnih spomenika prijeti opasnost od urušavanja da ih saniraju, u protivnom će sam poduzeti hitne radove na trošak korisnika.

Članak 7.
Izgubljene i zaboravljene predmete koji se nađu na groblju, nalaznik je dužan predati u službene prostorije Jedinstvenog upravnog odjela Općine Tounj, na lokaciji Linije 3b, Tounj.

VI. PRAVILA PONAŠANJA NA GROBLJU

Članak 8.
(1) Posjetitelji groblja dužni su ponašati se na groblju kako to odgovara mjestu i dužnom poštovanju prema umrlima.
(2) Djeca mlađa od 10 godina starosti mogu posjećivati groblje isključivo u pratnji odraslih članova obitelji.
(3) Na groblju se mogu održavati samo skupovi koji su vezani uz ispraćaj i ukop umrlih osoba te organizirani prigodni skupovi u povodu sjećanja na umrle i pokopane na groblju, a u povodu Dana svih svetih (Svi sveti) i drugih prigoda, isključivo uz suglasnost Upravitelja.
(4) Vjerski obredi na groblju vrše se u skladu s propisima o vjerskim zajednicama.

Članak 9.
Radi očuvanja reda i mira na groblju te pijeteta prema mrtvima, zabranjuje se:
1. neovlašteni ukop,
2. vršiti radove bez prethodnog odobrenja Upravitelja,
3. onečišćenje, oštećivanje i uništavanje grobova, grobnica, nadgrobnih spomenika, nadgrobnih ploča i znakova na grobovima i grobnicama, šaranje i ispisivanje grafita i slično,
4. oštećivanje zelenih površina, nasada, slivnika, ograda, posuda za otpad i druge opreme na groblju,
5. kretati se izvan staza predviđenih za prolaz i prelaziti preko grobnih mjesta,
6. vožnja svim prijevoznim sredstvima, osim uz suglasnost i odobrenje Upravitelja,
7. odlagati otpad izvan posuda predviđenih za tu namjenu,
8. odlagati miješani komunalni otpad iz kućanstva ili bilo koji drugi otpad u kante i kontejnere namijenjene za zbrinjavanje otpada s mjesnog groblja na prostorima groblja,
9. odnošenje cvijeća, svijeća, ukrasa i opreme s tuđeg grobnog mjesta,
10. sadnja ukrasnog drveća i grmlja na grobovima i pored njih, izuzev sadnje cvijeća i trajnica na grobovima,
11. postavljati ograde oko grobnih mjesta,
12. obavljanje bilo kakvog oblika trgovine ili reklamiranja bez suglasnosti i odobrenja Upravitelja,
13. stavljati nedolične natpise, slike i bilo kakve reklame na grobove i druge objekte,
14. postavljati na grobove posude, ukrase i opremu u dotrajalom, neprikladnom i oštećenom obliku,
15. dovoditi pse i druge životinje osim psa pomagača ili terapijskog psa,
16. obavljanje gospodarske djelatnosti unutar groblja,
17. pristup u mrtvačnicu u vrijeme koje nije predviđeno za posjet bez odobrenja Upravitelja, odnosno osobe kojoj su povjereni poslovi održavanja groblja,
18. zabava, glasan govor, smijeh, pjevanje, sviranje i slično ponašanje koje nije primjereno odavanju pijeteta prema pokojnicima. Ova zabrana ne odnosi se na prigodno pjevanje i sviranje vezano uz obred pogreba,
19. koristiti vodu iz slavina na i oko mjesnog groblja osim za potrebe korisnika na mjesnim uslužnim prostorima groblja,
20. ulaženje i boravak izvan propisanog vremena za posjet,
21. fotografirati i snimati bez pisanog odobrenja Upravitelja,
22. miješanje betona i bušenje spomenika bez zaštite u odnosu na ostala spomen-obilježja,
23. svako drugo postupanje neprimjereno mjestu i prostoru groblja.

VII. PREKRŠAJNE ODREDBE

Članak 10.
Novčanom kaznom u iznosu od 100,00 EUR kaznit će se za prekršaj fizička osoba koja se ponaša suprotno zabranama iz članka 9. ove Odluke.

Članak 11.
(1) Novčanom kaznom u iznosu od 200,00 EUR kaznit će se za prekršaj pravna osoba – izvođač radova ako:
1. započne ili izvodi radove bez pisane suglasnosti Upravitelja,
2. izvodi radove izvan dopuštenog vremena ili u dane zabrane,
3. ne očisti prostor i ne odveze građevinski otpad izvan groblja odmah po završetku radova.
(2) Novčanom kaznom u iznosu od 200,00 EUR kaznit će se za prekršaj iz stavka 1. ovoga članka i fizička osoba obrtnik – izvođač radova.
(3) Novčanom kaznom u iznosu od 100,00 EUR kaznit će se za prekršaj iz stavka 1. ovoga članka i odgovorna osoba u pravnoj osobi.

VIII. PRIJELAZNE I ZAVRŠNE ODREDBE

Članak 12.
Ova Odluka stupa na snagu danom donošenja, a objavit će se u „Službenom glasniku Općine Tounj“ i na službenoj web stranici Općine Tounj.

Članak 13.
Pravna tumačenja i mišljenja koja se tiču primjene ove Odluke donosi Upravitelj.

OPĆINSKO VIJEĆE OPĆINE TOUNJ

PREDSJEDNIK
Željko Brletić




OBRAZLOŽENJE
uz Prijedlog Odluke o ponašanju na grobljima na području Općine Tounj
1. Pravni temelj: Donošenje ove Odluke temelji se na članku 11. stavku 3. novog Zakona o grobljima („Narodne novine“, broj 78/25 i 80/25 – ispravak), koji ovlašćuje predstavničko tijelo jedinice lokalne samouprave da propiše pravila ponašanja na groblju. Statut Općine Tounj dodatno daje ovlast Općinskom vijeću za uređenje pitanja od lokalnog značaja.
2. Razlozi donošenja: Stupanjem na snagu novog Zakona o grobljima tijekom 2025. godine, nastala je obveza usklađivanja lokalnih propisa s novim državnim standardima. Postojeća pravila bila su nedovoljno precizna u pogledu:
· Zaštite pijeteta i simbola: Novi Zakon izričito zabranjuje postavljanje simbola koji vrijeđaju ustavni poredak ili osjećaje građana, što je integrirano u ovu Odluku.
· Regulacije radova: Jasnije se definiraju obveze klesara i građevinara kako bi se spriječilo oštećivanje susjednih grobova i infrastrukture.
· Održavanja reda: Propisuje se postupanje s otpadom i korištenje resursa (voda, staze) kako bi se smanjili troškovi održavanja koje snosi Općina.
3. Osnovna pitanja koja se uređuju:
· Radno vrijeme: Definira se dostupnost groblja posjetiteljima, uz uvažavanje tradicijskih potreba (Svi sveti).
· Pravila ponašanja: Detaljan popis zabranjenih radnji usmjeren je na očuvanje mira i reda.
· Odgovornost: Jasno se razgraničuje odgovornost Upravitelja od odgovornosti korisnika grobnog mjesta.
4. Financijska sredstva: Za provedbu ove Odluke nije potrebno osigurati dodatna sredstva u proračunu Općine Tounj. Troškove sanacije neodržavanih grobova, prema Odluci, snose sami korisnici.

